Flemming Møller Mortensen (S), 2013-02-21:
Tak for det.
Det er rigtig godt, det er rigtig nyttigt for rigsfællesskabets tre parter, at vi har en debat, som giver muligheden for at få drøftet de væsentlige emner og udviklingstendenser, der er inden for rigsfællesskabet.
Jeg glæder mig rigtig meget over statsministerens redegørelse her i dag, som utvetydigt udtrykker respekten for og glæden over rigsfællesskabet og hermed anerkender det grønlandske selvstyre og selvstyrelovens ramme for Grønlands udvikling.
Jeg fæster mig især ved tre citater, som jeg gerne vil komme med.
Det første citat lyder således: »Det har vi, fordi vi ønsker et stærkt og moderne rigsfællesskab [...]«.
Det andet citat lyder således: »[...] og med det mener jeg et rigsfællesskab, der kan rumme, at Grønland udnytter de muligheder, som råstofferne forhåbentlig vil give, for at udvikle en mere selvbærende økonomi.«
Sluttelig lyder det tredje citat: »Regeringen ønsker at være en medspiller, ikke modspiller, over for Grønland.
Det gælder på råstofområdet, og det gælder naturligvis også i forhold til udenrigs- og sikkerhedspolitikken.«
Det er meget tydelig tale, og det er den tale, som vi fra socialdemokratisk side altid har forsøgt at melde i forhold til Grønland.
Det har vi i forhold til hjemmestyret, det har vi i forhold til selvstyret, som blev vedtaget i 2008 og trådte i kraft 2009.
Det skal være og er en udvikling, som er båret af den størst mulige respekt og forståelse for Grønlands ønsker om selv at handle og beslutte, hvor de ønsker det og føler sig klar til det.
Set med socialdemokratiske øjne er rigsfællesskabet en utrolig spændende og berigende ramme for alle tre rigsdeles fælles udvikling – en ramme, som giver en reel mulighed for udvikling.
Grønland har brug for udvikling, og det arbejde er Grønland med deres politikere i spidsen i gang med hver eneste dag.
De grønlandske udfordringer er synlige, og de er store.
Det økonomiske grundlag for udviklingen må sikres.
Og lad mig citere, hvad formanden og næstformanden for Økonomisk Råd i Grønland udtrykker i Berlingske den 19. november 2012: »Grønland er i dag langt fra at have en selvbærende økonomi, da levestandarden er stærkt afhængig af bloktilskuddet fra Danmark og aftaler med EU.«
Et andet citat fra samme kronik lyder: »Der er således et stort behov for at få igangsat en erhvervsudvikling for derigennem at sikre en selvbærende økonomi.«
Vi er fra socialdemokratisk side helt med på, at det er en nødvendighed for Grønland, og vi vil gøre alt, hvad vi kan, for at understøtte den udvikling, som Grønland beslutter sig for.
Vi har også givet udtryk for, at rigsfællesskabet som sagt er en nyttig, berigende og værdifuld ramme, som vi gerne ser udviklet og dermed også bevaret.
Det er sådan, at vi har arbejdet frem mod en tekst til et forslag til vedtagelse.
Forslag til vedtagelse »Folketinget udtrykker glæde over rigsfællesskabet mellem Danmark, Færøerne og Grønland.
Folketinget konstaterer, at selvstyreloven og det deraf afledte kompetenceforhold mellem de danske myndigheder og Grønlands Selvstyre er grundlaget for forholdet mellem Danmark og Grønland.
Folketinget understreger behovet for en løbende dialog om muligheder og udfordringer i rigsfællesskabet.
Folketinget opfordrer regeringen til en årlig forespørgselsdebat i Folketinget, hvor rigsfællesskabets muligheder og udfordringer kan debatteres samlet og fordomsfrit.
Med henblik på fortsat at fremme udviklingen i rigsfællesskabet opfordrer Folketinget til, at samarbejdet mellem regeringen og landsstyret styrkes inden for selvstyrelovens rammer.